P. Minárik, poslanec: (2006-02-02):
Aj keď je mi ťažko vystupovať k tomuto. Ja ako človek, ktorý naozaj, naozaj má záujem znižovať dane, sa mám vyjadriť inak, ako sa vyjadrili predrečníci. Ja, ktorý som presadil rovnú daň do programu Kresťanskodemokratického hnutia, ktoré ju následne presadilo do programu vlády a táto vláda ju zrealizovala. Ja, ktorý som navrhoval do nášho programu ešte nižšie zdanenie, ako nakoniec sme boli schopní v tejto snemovni prijať. Dámy a páni, ja podpíšem všetko, čo povedal kolega Čaplovič alebo čo povedala kolegyňa Tóthová o potrebe rozvoja vedy, vzdelávania, o tom, aby sme tu podporovali informačnú spoločnosť, moderné technológie. Dámy a páni, ale nerobme to falošne. Robme to z tých daní, ktoré si táto snemovňa určila pre štátny rozpočet. Táto snemovňa rozhodla ako daňový suverén, že určitú daň postúpi niekomu inému na správu a ja si myslím, že tomu, komu ju postúpila, dôverovala. Ak mala vtedy pri tom rozhodnutí túto dôveru, mala by jej dôverovať aj dnes. Dôverovala jej v tom, že jej umožnila daňové úľavy a daňové odpustenia. A dnes jej túto dôveru už neprejavuje a pre určité subjekty to chce vyriešiť plošne vo svojej kompetencii – a to, myslím, nie je správne. Ak sa vyskytli nejaké poruchy v systéme, nie je dobré ich nahradiť ešte väčšou poruchou, tým, že samospráve, miestnej samospráve túto kompetenciu určovať dane zoberieme. Už sme urobili jednu chybu, keď sme určili horné hranice a zasiahli sme do ich kompetencií. Dámy a páni, dobre, návrh – v poriadku – znižuje dane, ale mám taký dojem, že je falošný. Je to čistá volebná kampaň a pán kolega Čaplovič vo svojom vystúpení sa tým ani netajil. Pán kolega Čaplovič, ja vám budem veriť, že je to úprimné a že je to úprimná podpora rozvoja vzdelávania a vedy, vtedy, keď nebudete sľubovať socialistický štát, ale keď do svojho programu dáte celoplošné systémové zníženie daní. Priatelia, viete, o čom sa bavíte? Mimo tých 18 %, ktoré si zarobí Univerzita Komenského, tu nejde o percentá zdanenia, tak ako zdaňujeme inými rozhodnutiami. Pre Univerzitu Mateja Bela 0,2 %, aby sme vedeli, o čom sa bavíme, z ich transferov, ktoré dostávajú od štátu. Pre ostatné univerzity je rozpätie od 0,2 – 0,7 %. Toto má byť tá celoplošná podpora vedy, vzdelávania? Áno, stretli sme sa so silnými lobistickými skupinami. Ja som rád, že môžem povedať, že to tak bolo. Stretli sme sa s cirkvami, s vysokými školami aj s Akadémiou. Všetci títo boli lobistické skupiny a ja som rád, že to môžem povedať, konečne sa z toho dá odstrániť ten pejoratívny nádych, ktorý lobistické skupiny majú, pretože nikto týmto skupinám nepovie, že nezastávajú dobré ciele. Dámy a páni, ale my sme tu nielen na to, aby sme robili volebnú kampaň, ale aj na to, aby sme boli schopní odolať lobistickým skupinám, najmä keď chceme dodržať princíp. A ten princíp je dôvera a nezasahovanie do samospráv. Myslím, že to môžem povedať, keď sme tu odhlasovali postúpenie do druhého čítania, išiel som okamžite hlasovať na mesto, lebo som aj mestský poslanec. A mne je veľmi ľúto, že sa mi nepodarilo presvedčiť viacej kolegov, aby mesto Bratislava postupovalo tak ako iné mestá. Ako mnohé iné mestá, ktoré si vážia svoje vysoké školy, vedecké ustanovizne a cirkvi, ktoré pôsobia na ich území. Dokonca som bol neuveriteľne naštvaný, keď som prehral to hlasovanie. Neuveriteľne som bol naštvaný, ale na druhej strane budem nahnevaný, možno nie až tak, ale určite budem nahnevaný, keď prehrám hlasovanie a tento zákon prejde, lebo ukážeme, že to s tými samosprávami nemyslíme vážne a že nechceme im tú dôveru dať. Ďakujem pekne.